Viltu sjá fallegan stað við Þjórsá ? Viltu standa hjá landnámsskála frá því fyrir 1000 ? Viltu sjá fyrirhugað stíflustæði Heiðarlónsstíflu ? Hvað sérðu ? Hvað sést ef virkjað verður ? Áhugahópur um umhverfis - og samfélagsmál í Flóahreppi efnir til skoðunar - og fræðsluferða í landi Þjótanda að fornminjauppgreftri á bakka Þjórsár , en fornminjarnar lenda undir Heiðarlónsstíflu fari svo að Urriðafossvirkjun verði að veruleika . Þetta er stutt ganga á árbakkanum en margs að njóta . Vonandi verður líka hægt að selflytja fólk sem ekki getur gengið , á þar til gerðum ökutækjum . Við uppgröftinn verður miðlað fróðleik um minjarnar sem þar hafa fundist , en sennilega er eitt húsanna sem rannsökuð hafa verið byggt nokkrum áratugum eftir árið 871 . Svo má taka með sér nesti og og njóta þess úti í náttúrunni . Gengið verður föstudaginn 30. maí , laugardaginn 31. maí og sunnudaginn 1. júní , alla dagana kl. 18:00 . Upphaf ferðarinnar er á gömlu brúnni yfir Þjórsá , en til að komast á hana er ekinn vegur merktur Heiðarbær / Skálmholt skammt vestan árinnar og Urriðafossvegar . Allir velkomnir . Ferðirnar eru farnar á sama tíma og sveitarhátíðin Fjör í Flóa er haldin , en meirihluti undirbúningshóps hátíðarinnar taldi viðburðinn vera pólitískan áróður og hafnaði því að hann fengi að vera með á dagskrá hátíðarinnar . Myndin er af steinboga við Þjórsá . Ljósmynd : Ólafur Sigurjónsson .